สมเด็จพระเจ้าอยู่หัวเสด็จพระราชดำเนินไปในการพระราชพิธีทรงบำเพ็ญพระราชกุศลครบ 1 ปี วันสวรรคตพระบาทสมเด็จพระปรมินทรมหาภูมิพลอดุลยเดช
วันนี้ (13 ต.ค.2560) เวลา  17.03  น. สมเด็จพระเจ้าอยู่หัว เสด็จพระราชดำเนินโดยรถยนต์พระที่นั่ง  พร้อมด้วยพระเจ้าหลานเธอ พระองค์เจ้าพัชรกิติยาภา และพระเจ้าหลานเธอ พระองค์เจ้าสิริวัณณวรีนารีรัตน์ ไปในการพระราชพิธีทรงบำเพ็ญพระราชกุศลครบ 1 ปี วันสวรรคตพระบาทสมเด็จพระปรมินทรมหาภูมิพลอดุลยเดช บรมนาถบพิตร  ณ พระที่นั่งดุสิตมหาปราสาท  ในพระบรมมหาราชวัง
		ในการนี้  สมเด็จพระเทพรัตนราชสุดาฯ สยามบรมราชกุมารี  สมเด็จพระเจ้าลูกเธอ เจ้าฟ้าจุฬาภรณวลัยลักษณ์ อัครราชกุมารี  ทูลกระหม่อมหญิงอุบลรัตนราชกัญญา สิริวัฒนาพรรณวดี  พระเจ้าวรวงศ์เธอ พระองค์เจ้าโสมสวลี พระวรราชาทินัดดามาตุ  พระเจ้าหลานเธอ พระองค์เจ้าสิริภาจุฑาภรณ์  และพระเจ้าหลานเธอ พระองค์เจ้าอทิตยาทรกิติคุณ ทรงรอรับเสด็จอยู่  ณ  ที่นั้น
		เมื่อเสด็จพระราชดำเนินถึงพระที่นั่งดุสิตมหาปราสาท  สมเด็จพระเจ้าอยู่หัว ทรงพวงมาลาส่วนพระองค์และพวงมาลาของสมเด็จพระนางเจ้าสิริกิติ์ พระบรมราชินีนาถ ในรัชกาลที่ 9  ที่หน้าพระบรมโกศ  ชาวพนักงานประโคมกระทั่งมโหระทึก สังข์ แตรงอน แตรฝรั่ง ปี่ กลองชนะ ปี่พาทย์  ทหารกองเกียรติยศถวายความเคารพ  วงดุริยางค์บรรเลงเพลงสรรเสริญพระบารมี 

		จากนั้น ทรงจุดธูปเทียนเครื่องทองน้อยและเครื่องราชสักการะกราบถวายบังคมพระบรมศพ  จุดธูปเทียนเครื่องนมัสการบูชาพระพุทธรูปประจำพระชนมวารที่หน้าพระแท่นมหาเศวตฉัตร ทรงกราบ  ทรงรับการถวายความเคารพของผู้ไปเฝ้าทูลละอองธุลีพระบาท  แล้วประทับพระราชอาสน์ 

		เมื่อ พระสงฆ์ 30 รูปสวดพระพุทธมนต์และคาถาพิเศษ ปรมินทมหาภูมิพละอตุลยะเตชะมหาราชัสสะปัตติทานคาถา (ปะ-ระ-มิน-ทะ-มะ-หา-พู-มิ-พะ-ละ-อะ-ตุ-ละ-ยะ-เต-ชะ-มะ-หา-รา-ชัด-สะ-ปัด-ติ-ทา-นะ-คา-ถา) ซึ่งแต่งโดยสมเด็จพระวันรัต วัดบวรนิเวศวิหาร จบแล้ว สมเด็จพระเจ้าอยู่หัวทรงพระดำเนินไปทรงทอดผ้าไตร 10 ไตร  จำนวน 2 เที่ยว  พระสงฆ์สดับปกรณ์ ถวายอดิเรก ถวายพระพรลา 
		เมื่อเจ้าพนักงานนิมนต์ พระพรหมมุนี วัดราชบพิธสถิตมหาสีมาราม ที่จะถวายเทศน์และพระสวดธรรมคาถาขึ้นนั่งยังอาสน์สงฆ์ เรียบร้อยแล้ว 
		สมเด็จพระเจ้าอยู่หัวทรงจุดเทียนดูหนังสือเทศน์พระราชทานแก่เจ้าพนักงานเชิญไปตั้งที่โต๊ะข้างธรรมาสน์  ทรงจุดธูปเทียนเครื่องทรงธรรม 

		จากนั้น ทรงพระดำเนินไปทรงจุดธูปเทียนเครื่องทองน้อยที่หน้าพระบรมโกศ สำหรับพระบรมศพทรงธรรม  ทรงศีล  พระพรหมมุนี ถวายศีลและถวายพระธรรมเทศนา จบแล้ว  สมเด็จพระเจ้าอยู่หัวทรงพระดำเนินไปทรงจุดธูปเทียนเครื่องบูชากระบะมุกที่หน้าพระแท่นมุกพระสวดธรรมคาถา  เมื่อพระสงฆ์ 4 รูป สวดธรรมคาถา จบ  ทรงประเคนจตุปัจจัยไทยธรรมบูชากัณฑ์เทศน์  ทรงทอดผ้าไตรถวายพระเทศน์และพระสวดธรรมคาถา  พระสงฆ์สดับปกรณ์  ทรงหลั่งทักษิโณทก  พระสงฆ์ถวายอนุโมทนา ถวายอดิเรก ถวายพระพรลา 

		สมเด็จพระเจ้าอยู่หัวทรงพระดำเนินไปทรงกราบพระพุทธรูปประจำพระชนมวารที่หน้าพระแท่นมหาเศวตฉัตร  ทรงกราบถวายบังคมพระบรมศพ  ทรงรับการถวายความเคารพของผู้ไปเฝ้าทูลละอองธุลีพระบาท 

		จากนั้น ทรงพระดำเนินไปยังมุขด้านทิศเหนือพระที่นั่งดุสิตมหาปราสาท ทรงจุดธูปเทียนเครื่องบูชากระบะมุกที่หน้าเตียงพระสวดพระอภิธรรม ทรงคม  แล้วเสด็จออกจากพระที่นั่งดุสิตมหาปราสาท ประทับรถยนต์พระที่นั่งเสด็จพระราชดำเนินกลับ

ข่าวในพระราชสำนัก สทท.